Жыў у Ісаакава адзін вельмі стары чалавек па імені Рахмель. Многа гадоў пражыў ён на свеце і многа ведаў аб жыцці. Паважаў яго мясцовы люд за мудрасць, разважлівасць, цярплівасць. Нездарма тутэйшыя яўрэі выбралі яго старэйшым і ў цяжкіх выпадках заўсёды хадзілі раіцца да старога. Было ў Рахмеля поле. Выдаваліся там выдатныя ураджаі. Каб не зайздросцілі і не шкодзілі яму людзі, адкапаўся Рахмель ад агульных палёў ровам. Так да сённяшняга дня гэтае месца называюць людзі Рахмелеў роў.